**Helhetlig menighetsplan for Nordstrand menighet**

**For perioden høst 2017-høst 2019 (ved nytt MR) - Høringsforslag oktober 2017**

MUV = Menighetsutvikling er et målrettet arbeid med å sette Nordstrand menighet i bedre stand til å være det den er kalt til å være og gjøre det den er kalt til å gjøre.

# 1. Nordstrand menighet

Nordstrand sokn er en del av Søndre Aker prosti, og innbyggertallet i 2015 var ca.   
16 000, av disse ca. 11 000 medlemmer og ca. 800 tilhørende (dvs. barn som ikke selv er medlem, men hvor minst en av foreldrene er medlem av Den norske kirke). Dette tilsvarer 74 % av innbyggerne. Det er en jevn fordeling i alle aldre og generasjoner, men enepersonfamilier utgjør hele 41 % i sognet.

Menighetsrådet har en organisering med underutvalg og komiteer for ulike arbeidsområder: Voksenutvalg, Diakoniutvalg, Ungdomsutvalg, Kirkemusikkutvalg, Teknisk komité, Giverkomite, Økonomiutvalg.

*Tiltak: Virksomhetsbeskrivelsen fra 2012 må oppdateres. Ansvar for gjennomføring av dette tiltaket har daglig leder.*

Staben består av sokneprest, daglig leder, kapellan, kantor, diakon, kateket, ansvarlig for minnesamvær ca.15%, to trosopplærere 85 + 60 %, menighetssekretær 50 %, dirigent i barnekantoriet, samt menighetsbarnehagen med sin stab. Diakon, kateket, 40 % av kantor og dirigent er menighetsfinansierte stillinger. Soknepresten på Ljan gjør også tjeneste i Nordstrand sokn. Trosopplæringen er i samarbeid med Ljan sokn. Tilsvarende er det for daglig leder og diakon.

# 2. Visjon for Nordstrand menighet

*Kirken på Nordstrand «for alle for deg».  
Med Jesus Kristus som sentrum, skal kirken på Nordstrand være levende, nær og tilgjengelig.*

# 3. Situasjon, mål og tiltak for menigheten

Nordstrand menighet er en stor og mangfoldig menighet, med mange grupper med få felles møtepunkt på tvers*.* Denne MUV planen tar sikte på å si noe om identitet og hva vi ønsker skal kjennetegne møtet med vår kirke og vårt fellesskap. MUV – planen ønsker å peke på styrker, utfordringer og noen konkrete tiltak MR kan planlegge en strategi for. MUV prosessen har hatt noen gjennomgående tema som har vært oppe i flere samtaler og møtepunkt.

**De tema det har vært satt fokus på er:**

* + **Identitet.** Hva er Nordstrand menighet sitt språk for hvem vi er, hva er vår selvpresentasjon, hvordan oppfattes den og hva er vår styrke og vår svakhet? Mangfoldet blant våre medlemmer gir også mange ulike historier om både glede over tilhørigheten til kirken, men også om vanskeligere erfaringer og sår som er påført i møte med den lokale kirke.
  + **Historien.** Nordstrand sokn ble etablert som lokal menighet i 1866.

Gjennom MUV prosessen har flere nettopp uttrykt takknemlighet, men også kompliserte sider ved menighetens historie. Et trekk ved historien er et stort engasjement for lokalsamfunnet og alle som bor på Nordstrand og markante lederskikkelser med store visjoner på menighetens vegne. F. eks. satsning gjennom givertjeneste på barne- og ungdomsarbeid, kirkemusikk og diakoni. Kjennskap til vår historie er nyttig for forståelsen av hva og hvem Nordstrand menighet er i dag.

* + **Kirken** – vårt samlingssted, gudstjenesterom, lokalsamfunnets storstue, forteller en historie om tro og levd liv. Potensialet i å gjøre bruk av kirken vår på søndagen, men også hele uken igjennom.

* + **Livsløpsperspektiv:** Nordstrand menighet har medlemmer i alle aldersgrupper og livsfaser. Kirken er et sted for hele livet og for alle livets ulike faser med ulike behov for å uttrykke og praktisere tilhørighet og tro.
  + **Trosopplæring 0 – 100 år**: Ønske og behov for at trosopplæring ikke er en prosess som er ferdig ved fylte 18 år. Men troen trenger påfyll og lever med i utvikling hele livet.
  + **Fellesskapet:** I kirken og i nabolaget. Hvem er vi, hvordan blir vi synlige for hverandre, deler av fellesskapets gaver og gir nye anledning til å ta del i fellesskapet. Hvordan møter vi lokalsamfunnet vårt, våre nabolag og sosiale sammenhenger. Hvordan praktiserer vi gjestfrihet?
  + **Frivillighet og engasjement** – hva kan vi få til sammen, kirken mer enn de ansatte, et sted for å utforske tro, danne vennskap, møte den treenige Gud.
  + **Kommunikasjon -** videreutvikle og fornye oss i kommunikasjon både internt mellom grupper, frivillige og ansatte og utad gjennom tilgjengelig og oppdatert informasjon.

*Tiltak: Menighetsrådet vil utarbeide en kommunikasjonsstrategi når denne planen er vedtatt etter høringsrunden.*

MUV gjør bruk av fem dimensjoner ved å være menighet: 1 Menighet ved tro. 2 Menighet i verden. 3 Menighet i felleskap. 4 Menighet ved deltakelse. 5 Menighet i bevegelse.

## Å være menighet – ved tro

**Situasjonsbeskrivelse**

Vi opplever at menighetens sterke side er at vi har et rikt gudstjenesteliv, og det har vært økende gudstjenestedeltakelse etter åpning av den nye kirken. Menigheten rommer et relativt stort mangfold av mennesker i ulike livssituasjoner. Det er ulike teologiske ståsteder og ulike former for tilknytning til kirken. Med ulike typer gudstjenester opplever vi at vi kan uttrykke troen på flere måter. Det er stor oppslutning om skole- og barnehagegudstjenestene ved jul og påske.

Det er mange etablerte bibel- og samtalegrupper, men vi ser at vi ikke klarer å formidle både fellesskapets velsignelser, muligheter og utfordringer godt nok. Vi kan bli bedre på å ha gudstjenester som favner en større del av menigheten, og se på muligheten for å samles i kirken til gudstjeneste utenom søndag kl.11 for å gi rom for flere uttrykksformer og fellesskap.

**Mål**

Nordstrand menighet ønsker at alle de som bor på Nordstrand skal søke til sin lokale kirke, til kirkelige handlinger og møte med den treenige Gud og med hverandre.

Nordstrand menighet vil at alle skal bli møtt med respekt, kjenne tilhørighet til sin lokale menighet, få muligheten til å vokse i troen og finne fellesskapet de søker. Vi vil vurdere vårt språk rundt det å tilhøre Nordstrand kirke/ menighet. Hva som bestemmer «innenfor og utenfor» og hva det kan gjøre med folks tro.

**Tiltak**

1. **Aktivt arbeid med gudstjenestelivet.**

Nordstrand menighet ønsker et aktivt gudstjenesteutvalg som bl.a. sørger for planlegging av gudstjenestene. Vi vil en fortsatt satsing på kirkemusikkens plass i gudstjenesten**.** Vi ønsker stor bredde i ulike gruppers medvirkning og deltakelse på gudstjenester f. eks menighetens ulike kor, ungdommer med fast kl.11 en gang pr. mnd, storfamiliegudstjenester. Vi skal arbeide for å nå flere av barnefamiliene gjennom familiegudstjenester og søndagsskole under ordinære gudstjenester. Det er et behov for å arbeide med å legge til rette for barn i kirkerommet utover det «lekerommet» som nå er.

1. **Invitere til bibel- og samtalegrupper og til tjenestefellesskapet**I kunngjøringene på noen gudstjenester med etterfølgende kirkekaffe vil vi invitere til de mindre fellesskap som bibel- og samtalegrupper. Men også til praktiske oppgaver (dugnader, oppgaver i gudstjenesten mm) når det er behov.   
   Vi vil utarbeide en brosjyre som vil orientere om oppgaver og kan invitere til disse gruppene. Et tiltak kan være å ha et torg for presentasjon av medarbeideroppgaver og grupper på kirkekaffen eller kirkebakkefest et par ganger i året.
2. **Trosopplæring 0-18**

Den vedtatte plan for trosopplæring 0-18 år forutsettes som arbeidsverktøy for dette arbeidsfeltet, strategisk ledelse og for gjennomføringen av arbeidet. Vi ønsker å få en helthetlig strategi for samvirke mellom bredde- og kontinuerlige tiltak.

Vi vil se påmuligheten for å arrangere felles dåpsfest som et årlig tiltak i regi av menigheten og gjøre informasjon om dåp i kirken mer tilgjengelig.

1. **Åpne opp for flere møtepunkt i kirken som kan gi rom for å søke, møte og få påfyll for troen.**

Vi vil oppfordre til større oppslutning om «Meditasjon og messe».

Vi ønsker å arbeide mer med muligheten for «Åpen kirke» og forsøke å etablere hverdagsgudstjenester i advents- og fastetiden.

1. **Gjennomføre kurs og temakvelder som gir opplæring og kunnskap**   
   Vi ønsker å gi redskaper til at mennesker får en tro som flytter med i livsløpet gjennom opplæring og deltakelse, kjennskap og kunnskap. Vi vil gjennomføre temakvelder som foreslås av utvalg og komiteer.

**-** Det er planlagt Alpha-kurs høsten 2017/ våren 2018. Avhengig av oppslutning ser vi for oss å gjennomføre Alpha-kurs en gang i skoleåret i en treårs periode.

**-** Etablere Nordstrand kirkeakademi; Vi tror at et Nordstrand kirkeakademi kan være et redskap for å åpne den nye kirken for mer tro og undring og engasjement.

## Å være menighet – i verden

**Situasjonsbeskrivelse**

Nordstrand menighet har flere ulike arenaer i nærområdet hvor vi er synlige og tilstede – både for ulike aldersgrupper og for mennesker i ulike situasjoner. Mye av arbeidet vi gjør lokalt er diakonalt, og det vises til Plan for diakoni, Nordstrand og Ljan menigheter. Vi som menighet har i likhet med bydelen fått en utfordring med å hjelpe til ved bosetting av flyktninger. Diakonen er involvert og samarbeider med bydelen og institusjoner, kfr. Diakoniplanen. Noen personer fra menigheten er allerede involvert i leksehjelp, men det trengs flere frivillighetspersoner til oppgavene.

Vi er aktive og synlige ved noen lokale arrangementer som 17. mai på Nordstrand og julegrantenningen på Sæter. Som beboere i vårt lokalsamfunn er vi også lokalt engasjert i ulike andre grupper, idrettslag, organisasjoner og våre nabolag. Vi som menighet kan jobbe med å styrke både de formelle og uformelle relasjonene vi har i vårt lokalsamfunn. Vi er et fellesskap som både inviterer inn, men også sender ut og er tilstede og bryr oss som vårt lokalsamfunn.

Nordstrand menighet har en lang tradisjon med å være en viktig bidragsyter i fasteaksjonen til Kirkens Nødhjelp. Menigheten har tre misjonsprosjekter for perioden 2016-2020.

**Mål**

Nordstrand menighet ønsker å være synlig i lokalsamfunnet gjennom ulike aktiviteter, og Nordstrand menighet vil være en positiv og aktiv samfunnsaktør i vårt lokalsamfunn.

**Tiltak**

1. **Delta i lokale arrangementer**Vi vil prioritere å være med i 17. mai komiteen og andre komiteer som gjennomfører lokale arrangement ved kirken og på Sæter. Eks. Julegrantenning i advent og bydelsdagene. Vi vil stimulere til at kirken leies ut til ulike konserter.
2. **Oppsøkende virksomhet**Hvordan skaper vi kontakt med mennesker som flytter til Nordstrand? Finnes det en form for «husbesøk anno 2017»? Kan vi lage en presentasjonsbrosjyre og i samarbeid med nettside og Facebook ha en «Ny i Nordstrand kirke? - presentasjon». Hva med alle de som er innom kriken ved store anledninger eller ved jul – hvordan når vi ut og viser veier inn i menighetens ulike fellesskap?
3. **Fasteaksjonen til Kirkens Nødhjelp**   
   Vi vil bearbeide videre de gode rutinene som finnes for gjennomføring av den årlige fasteaksjonen. Vi vil jobbe for at fasteaksjonen blir en fellesskapsarena hvor ulike grupper og mennesker kan bidra på ulikt vis og skape engasjement.
4. **Misjon**   
   Menigheten har i perioden 2016-2020 tre misjonsprosjekter som gjennom givertjenestens misjonskanal gis penger. Vi vil informere jevnlig fra arbeidet til de enkelte prosjektene og hvilke givermidler og ofringer som overføres. Dette vil gis både til de faste giverne i giverbrev og til menigheten gjennom gudstjenester og kirkekaffe. Menighetens misjonsprosjekter er en fast del av menighetens forbønn i gudstjenesten.
5. **Diakoni**

Nordstrand menighet har en vedtatt plan for diakoni som forutsettes som arbeidsverktøy for den strategiske ledelse og gjennomføring av arbeidet. Menighetens Plan for diakoni for Nordstrand og Ljan menigheter har flere konkrete arbeidsområder som forutsetter prioritering fra både stab og frivillige. Vi vil være med å ta et felles ansvar for gjennomføring av satsingsområdene som er foreslått for 2017 – 2019 av diakoniutvalget.

1. **Kontakt med skoler og institusjoner.**Videreutvikle samarbeid mellom kirke - skole, barnehager, sykehjem og andre institusjoner med fokus på Nordstrand menighet som aktiv aktør i lokalsamfunnet.

## Å være menighet – i fellesskap

**Situasjonsbeskrivelse**

Nordstrand menighet er en menighet med medlemmer i alle aldersgrupper, og vi har ulike fellesskap, tilbud og aktiviteter i tillegg til gudstjenesten søndag kl. 11 som menighetens samlingssted. Det er mye ulik aktivitet og til tider kan menigheten oppleves sektorisert. Det er en utfordring å knytte bånd og fellesskap på tvers. Vi har behov for å bli kjent og synlige for hverandre. MUV prosessen har vist at mange i utgangspunktet har en positiv relasjon til kirken. Men det blir også uttrykt at det kan være utfordrende å komme som ny, finne noen å knytte kontakt med på kirkekaffen. Her er både et vedvarende fokus på det å være oppmerksomme i møte med de andre, finne arenaer som gir innganger til ulike fellesskap i kirken og jobbe frem gjestfrihet som en felles verdi, noe vi må strekke oss etter. Kommunikasjon og tilgjengelig informasjon er også en bit av dette.

**Mål**

Nordstrand menighet ønsker at menighetsfellesskapet skal være et åpent inkluderende fellesskap hvor mennesker kan kjenne tilhørighet. Nordstrand menighet vil være en gjestfri menighet hvor det skal være rom for alle aldersgrupper og livsfaser, med de ulike endringer som det kan være for tilhørighet og praksis.

**Tiltak**

1. **Utvikle modeller for gjestfrihet**

Vi vil nedsette en adhoc gruppe som ser på og gir konkrete forsalg til hvordan gjestfrihet som verdi og væremåte kan prege aldersspennet 0-80 og bredden av aktiviteter.

1. **Invitere til grupper og arbeidsfellesskap**

Nordstrand menighet vil gi et tilbud til de som ønsker tilhørighet i mindre grupper for å dele troen og få hjelp til livets utfordringer. Vi skal jevnlig utfordre de som kommer til gudstjenester og møter om å bli med i slike fellesskap. Dette inkluderer også bønnefellesskap.

1. **Fokus og satsing på fellesskap for barn og familier.**

Vi vil etablere et utvalg/komite som har ansvar for å ta tak i den strategiske ledelsen av menighetens arbeid for barn og familier og trosopplæring 0-18.   
Vi vil utforske muligheten for å etablere «Supermandag» eller liknende konsept for barnefamilier på Nordstrand med fokus på å bygge fellesskap og vennskap blant familier. Dette kan bygge opp under kontinuerlige tiltak, men også en arena for å knytte an til breddetiltak i trosopplæringen.

1. **Bruke kirkekaffen til å bli kjent med nye**Kirkekaffen etter gudstjenesten søndag kl. 11 er et åpent møtested, med den kan være en utfordrende sosial arena. Gjestfrihet og relasjonsbygging er viktig i den jevne pulsen i menighetens liv. Vi ønsker et fokus på hvilke former som legger til rette for mer åpenhet for at kirkekaffen blir en sosial arena som er tilgjengelig for de som søker fellesskapet.
2. **Gudstjenesteteam og dugnadsgruppen**  
   Vi vil videreføre arbeidet med å involvere flere frivillige til oppgaver ved gudstjenesten.   
   Teknisk komite tar jevnlig initiativ til dugnader for oppgaver inne og ute. Dette er helt nødvendig for å holde menighetens eiendommer ved like. Vi vil invitere enda bredere til disse oppgavene gjennom menighetsblad og sosiale media. Det gjelder også for oppgaver som staben primært ser behov for.
3. **Menighetsfester**Vi vil vurdere behovet for flere menighetsfester og -kvelder. Det kan være kombinasjon med konsert/musikk i kirka og felles bespisning etterpå med underholdning og informasjon. Vi vil også se på om ideen med «Gjestebud» er en måte å synliggjøre den gjestfriheten som vi vil at skal prege Nordstrand menighet. Eller andre tilsvarende bli kjent aktiviteter som f.eks. «Suppe for 7».
4. **Temakvelder**Vi vil være åpne for nye typer møter som tar opp temaer som kan interessere en større del av menigheten. Vi ønsker å ha en lav terskel for at gode initiativ kan gjennomføres uten «byråkratiske» vedtak.
5. **Kommunikasjonsstrategi –** en bit av en kommunikasjonsstrategi vil være åarbeide med å ha riktig og tilgjengelig informasjon om ulike grupper og møtepunkter slik at kirkens fellesskap er åpne og tilgjengelige for de som søker dem. Vi vil utarbeide en kommunikasjonsstrategi for menigheten.

## Å være menighet – ved deltakelse

**Situasjonsbeskrivelse**

Det er mange mennesker som er innom kirken i løpet av en gjennomsnittlig uke. Vi er kirke hver dag på Nordstrand, og det er mange former for deltakelse i kirken. Avhengig av alder, livssituasjon og fase, interesser og forhold til tro vil deltakelse arte seg ulikt. Det skal være rom for et mangfold og at deltakelse over tid også kan ha ulike uttrykk. Nordstrand menighet har hatt mange frivillige medarbeidere, og dette har vært en av våre sterkeste sider. Det har i de senere år vært vanskeligere å rekruttere til alle oppgaver. Vi mener at vi kan bli bedre til å ivareta alle de frivillige. Vi er kanskje heller ikke så gode til å utfordre mennesker til tjeneste? I MUV prosessen har vi snakket om forskjellen på å be om hjelp kun til konkrete oppgaver og det å gå på leting etter menneskers talent og ressurser som de kan bidra med. Og at det er mer motiverende for mange å være med på å skape noe enn å vedta mange saker.

Spørsmål som er blitt løftet frem er:

* Er det noen former for deltakelse som vi overser og ikke verdsetter tilstrekkelig?
* Er det forhold i menigheten som hindrer deltakelse?
* Frivillighet: Er det et godt ord på deltakelse, medarbeiderskap?
* Hvordan blir en fanget opp hvis en ønsker å delta?

**Mål**

Nordstrand menighet ønsker deltakelse i menighetens liv ut i fra de forutsetninger og livssituasjonen til den enkelte. Nordstrand menighet vil utfordre til tjeneste for å gi rom for mangfoldet og et bredt eierskap til menighetens arbeid. Å skape rom for ulike former for deltakelse og tjenester handler om å ha fokus på relasjonsbygging og at vi er nysgjerrige på hverandres gaver og evner. Å være menighet er et felles prosjekt som ikke bæres av ansatte eller frivillige alene. Vi ønsker fokus på gleden ved å gjøre dette sammen på ulike måter og ulike former for deltakelse i tjeneste.

**Tiltak**

1. **Frivillighetskoordinator som sikrer støtte og oppfølging av de frivillige.**Vi vil vurdere hvordan de frivillige skal kunne rekrutteres og følges opp på en god måte. Dette kan være en løsning mellom stab og frivillige slik at det blir et system for jevnlig «å bli sett». Det skal lages en oversikt over alle frivillige med kontaktdata, oppgave og varighet for oppgaven. Dette er viktig også for å kunne takke av de frivillige etter flere år i tjenesten. Koordineringsansvaret må tydeliggjøres. Positivt fokus: Vi er mange som gjør det samme!
2. **Forpliktende avtaler med klare avgrensninger**  
   Vi vil bli bedre på å definere oppgavene slik at frivillige har lettere for å kunne si ja. Der det er naturlig vil vi inngå avtaler som både forplikter og avgrenser oppgaven tydelig. Vi vil stimulere til at de frivillige opplever både å kunne skape og gjennomføre. Vi ønsker at råd og utvalg både vedtar og gjennomfører skriftlige avtaler der oppgaven er avgrenset og konkret.
3. **Årlig frivillighets-/fellesskapsfest**  
   Vi vil opprettholde den gode tradisjonen med å invitere alle frivillige til en årlig fest hvor det legges vekt på den viktige oppgaven som utføres. Et godt program med hyggelig servering hører med. Her kan en se på om dag, tidspunkt og rammer kan fornyes ut i fra tidligere erfaringer. Dette tiltaket må sees i sammenheng hvis det arrangeres andre menighetsfester.

## Å være menighet – i bevegelse

**Situasjonsbeskrivelse**

Å være menighet er å være en dynamisk størrelse. Liv, bevegelse og utvikling vil alltid høre med i beskrivelsen av menigheten. Å være aktiv i møte med forandringer, utfordringer, visjoner og drømmer vil skape rom for vitalitet i Nordstrand menighet. Dette er et kontinuerlig arbeid. Her har MUV-prosessen gitt et verktøy for å se på forholdet mellom historie, situasjon og ønsket retning. Her hører det også med å ha en samtale om prioriteringer, at vi ønsker mye, men som oftest må noe prioriteres ned for å gi økt fokus på prioriterte tiltak og områder. Vi opplever at Nordstrand menighet har mange personer som er opptatt av nye måter å samles på og som kan starte nye aktiviteter. Det er vanskelig å planlegge for flere år slik at det vi ønsker å prøve ut, blir gjennomført. Her er det et behov for å bedre planleggingsrutiner og -verktøy slik at det blir mulig å gå fra idé til gjennomføring. Menigheten står foran store økonomiske utfordringer etter at den nye kirken er tatt i bruk og orgelinvesteringen er vedtatt. Dessuten finansieres ikke menighetens egne stillinger fullt ut av giverne. Vi kan bli bedre til å utfordre mennesker i menigheten på hvordan vi prioriterer tid og penger, både som enkeltmennesker og fellesskap. Vi innser at vi i fremtiden er avhengig å samle inn mer penger til arbeidet.

**Mål**

Nordstrand menighet vil støtte opp om den enkeltes rett til et liv som er godt å leve.

Nordstrand menighet ønsker at alle skal bli utfordret til hvordan leve og prioritere de ressursene, som f. eks tid og penger den enkelte har.

**Tiltak**

1. **Intensivere arbeidet med givertjenesten**  
   Vi vil fokusere på forvaltning av både tid og penger som en viktig del av menighetens og den enkeltes liv. Vi vil utarbeide en plan for hvordan dette skal kommuniseres til nåværende og nye givere.
2. **Nye tiltak som kan engasjere flere**Gjennom MUV-arbeidet er det kommet flere forslag på hvordan menigheten kan bli bedre på å gjennomføre tiltak som favner mennesker som vi ikke ser i dag. Vi vil invitere til arbeidsmøter hvor vi ser hvordan de nye tiltakene kan inngå eller være et supplement til eksisterende.
3. **MUV-arbeidet skal være et kontinuerlig arbeid**Vi vil prioritere dette menighetsutviklingsarbeidet ved å ha en åpen høringsrunde hvor resultater legges fram på kirkekaffer og menighetsmøte. Det forutsettes at både stab, menighetsråd og alle utvalg og komiteer setter seg inn i planen og kommer med kommentarer og forslag. Menighetsrådet har ansvar for at planen blir ferdig innen 1. november 2017.
4. **Kirkemusikk:**

Det er en stor satsning for menigheten og kirkemusikken at vi anskaffer nytt orgel i 2018. Det er en satsning å løfte frem innvielsen av det nye orgelet høsten 2018.

Vi ønsker å utarbeide en kirkemusikkplan for Nordstrand menighet etter at orgelet er på plass og vår faste kantor er tilbake fra permisjon.

Planen vil ha fokus på ivaretakelse av bredde, satsning og rekruttering på det kirkemusikalske feltet. Den nye kirken er en flott konsertarena for menighetens kor og grupper, men også i lokalmiljøet. Vi ønsker allsidig bruk av kirkerommet som lokal og kirkelig kulturarena.

1. **Nordstrand kirkes barnehage**

Menighetsbarnehagen er en stor og viktig virksomhet i Nordstrand menighet. Vi ønsker å bevare menighetsbarnehagen, men også sikre den gode rammevilkår for fremtidig drift. Det jobbes med planer om å bygge et nytt barnehagebygg innen 2-5 år.

# Prioriterte tiltak / utviklingsområder

## 

## Gjestfrihet

Vi vil løfte frem gjestfrihet som verdi og kristen praksis. Vi vil utfordre menigheten til å ha «gjestfrihet» som et overordnet tema i perioden 2018-2019.

* Vi ønsker at utvalg og grupper kan utforske og gjøre konkrete valg for hvordan dette skal komme til uttrykk i sine aktiviteter.
* Det etableres en arbeidsgruppe som utarbeider en handlingsplan for konkrete tiltak i menigheten.

## Satsning på barne- og familiearbeid

Vi ønsker å fokusere særlig på barne- og familiearbeidet i perioden 2018-2019.

* Vi vil etablere et utvalg/komite som har ansvar for den strategiske ledelsen for arbeidet.
* Vi ønsker et økt fokus på familiegudstjenestene samt tilrettelegging av kirkerommet for barns plass og utfoldelse.

**Andre forslag til prioriteringer:**

# Avsluttende kommentar

Dette dokumentet er utarbeidet av styringsgruppen for Menighetsutvikling i folkekirken (MUV) i Nordstrand menighet.

MUV har vært en ledet utviklings- og læringsprosess som Nordstrand menighetsråd har vedtatt for perioden 2014-17. Prosessen har vært ledet av Det Teologiske Menighetsfakultet med halvårlige samlinger hvor 5 menigheter har møttes til faglig påfyll og drøftinger av verktøy, metode og resultater. Hver menighet har hatt sin mentor fra MF som har fulgt prosessen. Menighetsrådet nedsatte en styringsgruppe som har vært arbeidsgruppen for prosessen og har deltatt på de halvårlige samlingene og har hatt egne møter og arbeidet med ulike verktøy. Styringsgruppen har vært ledet av kapellan Åse Maria S. Haugstad og medlemmene har vært: Sokneprest Espen Feilberg Jacobsen (til juni 2016), Randi K. Megard (MR-medlem), Elisabeth Thorp (frivillig), Kate Mathiesen (frivillig), Kato Didriksen (frivillig, til mars 2017), Gunnar Kvalvaag (MR-medlem, fra august 2016) og Erling Weydahl (MR-medlem, fra august 2016).

Det har vært gjennomført spørreundersøkelser og intervjuer av personer i menigheten, og det foreligger egne rapporter fra MF på dette.

MUV er presentert på årsmøtene i 2015 og 2016 samt på medarbeiderfestene samme år. På medarbeiderfestene var det fokusert på det vi så på som menighetens gull (det vil si aktiviteter, tradisjoner og ting som verdsettes og skal tas vare på) og visjoner (det man ønsker for fremtiden). På strategisamling for stab og menighetsråd både i 2015 og 2016 har MUV vært et viktig tema.

For at Nordstrand menighet skal lykkes med denne planen er det en forutsetning at menigheten får et felles eierskap til den og at planen er besluttet ut fra en god høringsrunde hos utvalg, komiteer og andre interesserte.

Nordstrand 5. oktober 2017

Gunnar Kvalvaag Åse Maria S. Haugstad  
Leder – Nordstrand menighetsråd Leder av styringsgruppen